柳贯
袁伯长侍讲，伯生、伯庸二待制，同赴北都却
杜诗诧蜀险，高有石柜阁。
安知居庸口，可掠太白脚。
马行已崇颠，鸟度尚层壑。
林蹊旷迷辙，崖井荒留幕。
俯疑日沈车，阒若风鼓橐。
元云倏扬旟，朱霞粲涂鞹。
数驿程匪赊，袭裘寒更薄。
客魂逢酒消，鬼胆因诗愕。
蟠木将为容，胡绳未宜索。
严召戒晨趋，澄旻际秋廓。
紫薇晶焕烂，瀚海气冥漠。
腰无两鞬属，道有五丁凿。
弭辔谁所援，还衡犹屡错。
小息树吟旌，争先厉词锷。
非开石道筵，似听郾城柝。
巨敌无前勍，偏师当后却。